Ek is tans in ŉ tweestryd gewikkel. Ek dink die evolusionêre benadering tot die verbetering van ŉ voertuig, soos Porsche se 911, is die beste manier: Klein, perfekte treetjies in die regte rigting.
Daar is oor die twee miljoen Series I-, II-, III- en Defender-modelle wêreldwyd vervaardig. In ŉ stadium was die Blackheath-fabriek in Suid-Afrika die grootste vervaardiger van Land Rovers buite die Verenigde Koninkryk. Tussen 1947 en 2016 het die Land Rover grootliks onveranderd gebly… tot 2020.
Vrydagmiddag haak ons die woonwa vir ŉ vinnige wegbreek. Ek dink my karavaan sal moet terug na die werkswinkel, want wragtig die Defender sleep soos ŉ droom. Dis ongeveer 94 km van my huis tot by die oord. Noordwaarts teen 110 km/h het die Defender 16,9 ℓ/100 km nodig gehad – glad nie sleg vir ŉ petrolvoertuig nie.
Nog ŉ funksie eie aan Land Rover is die knoppie in die kattebak wat die ligte self toets en vir jou roteer om te kyk of alles werk. Terwyl jy sleep, flikker daar ook ŉ waentjie op die paneelbord om te wys dat die sleepsel se liggies werk. Puik.
Tot dan moet mens maar self besluit: Wil jy jou karavaan rekmerke trek met ŉ P400, of sal die D240 voldoende wees met sy 177 kW en 430 Nm? Ek dink hy sal.
Op die pad toer die Defender soos ŉ droom. Dit is die sagste, soepelste vering wat ek al ooit in ŉ voertuig teëgekom het. Daar is geen gestamp en gehop oor hobbels nie. Net ŉ sagte wip en jy’s oor. Die jammerte is dat dit beklemtoon hoe sleg die meeste van die Duitse sportnutse deesdae ry.
Ek moet nou afsluit, want ek kan dae lank babbel oor die kar. Ek is ŉ lid van die Suid-Afrikaanse Gilde van Motorjoernaliste en is vanjaar ook ŉ leerling-jurielid in die Motor van die Jaar-kompetisie. Die reëls is só geskryf om uitnemendheid en vordering te bekroon. Van die 62 voertuie wat ek vanjaar al bestuur het, is die Defender tot dusver my gunsteling vir dié toekenning.
Die Defender is duur, maar vir die wat dit kan bekostig, is dit goeie waarde vir geld. Gaan toetsbestuur een. Dit is ŉ belewenis.
Die Defender is ietwat uniek in die segment en het nie in hierdie stadium ŉ werklike direkte mededinger nie. In daardie prysklas kan jy koop net wat jou hart begeer, maar vir die ruimte, innovasie en vernuf kies ek die Defender.